CELEX: 62007TN0214
Language: fi
Date: 2007-06-15 00:00:00
Title: Asia T-214/07: Kanne 15.6.2007 — Helleenien tasavalta v. Euroopan yhteisöjen komissio

25.8.2007   
            
            
               FI
            
            
               Euroopan unionin virallinen lehti
            
            
               C 199/39
            
         Kanne 15.6.2007 — Helleenien tasavalta v. Euroopan yhteisöjen komissio
   (Asia T-214/07)
   (2007/C 199/75)
   Oikeudenkäyntikieli: kreikka
   Asianosaiset
   
      Kantaja: Helleenien tasavalta (edustaja: I. Chalkiás, G. Kanellopoulos)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission riidanalainen päätös on kumottava kokonaan, toissijaisesti sitä on muutettava siten kuin jäljempänä tarkemmin esitetään, toisin sanoen vastaava oikaisu on rajoitettava tarkastuksen jälkeiseen 24. kuukauteen, satovuoden 2003 kylvöalaa ei ole ollenkaan oikaistava tai oikaisu on rajoitettava 2 prosenttiin ja vain durum-vehnästä aiheutuneisiin menoihin, Aigeianmeren pienillä saarilla viljeltävien tiettyjen maataloustuotteiden alalla toteutettavia rahoitustoimenpiteitä ei ole ollenkaan oikaistava tai oikaisu on rajoitettava 2 prosenttiin
            
         
               —
            
            
               Euroopan yhteisöjen komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Helleenien tasavalta, joka on nostanut kanteen 18.4.2007 tehdystä komission päätöksestä K(2007)1663 lopullinen, joka on julkaistu numerolla 2007/243/EY (EYVL 2007, L 106, s. 55) ja jonka perusteella komissio on jättänyt yhteisörahoituksen ulkopuolelle Euroopan maatalouden ohjaus- ja tukirahaston (EMOTR) tukiosastosta maksettavia jäsenvaltioiden — tässä tapauksessa Helleenien tasavallan — tiettyjä menoja, esittää seuraavat kumoamisperusteet:
   Ensimmäisessä, yleisessä kumoamisperusteessaan, joka koskee kylvöalalla (POSEI-toimenpide) ja tomaatinjalostusalalla tehtyjä oikaisuja, kantaja väittää, että vastaaja on rikkonut olennaista menettelymääräystä, koska se ei ole keskustellut Kreikan syyksi luettujen rikkomisten vakavuudesta, yhteisön kärsimästä vahingosta eikä uhkaavasta oikaisusta, toissijaisesti päätös on kantajan mukaan kumottava sen vuoksi, ettei komissio ollut ajallisesti toimivaltainen määräämään oikaisua ja sen määrää sen jälkeen, kun 24 kuukautta oli kulunut sen lopullisen kannan ilmaisevan päätöksen tekemisestä.
   Toisessa kumoamisperusteessaan, joka koskee kylvöjen oikaisemista, kantaja väittää, että asetuksen (ETY) N:o 3508/92 (1) 4 artiklaa, asetuksen (EY) N:o 1593/2000 (2) 1 artiklan 3 kohtaa ja asetuksen (EY) N:o 445/2002 (3) 58 artiklaa on rikottu, koska kyseisten säännösten perusteella on sallittua, että kiinteistöt yksilöidään myös muun vastaavan karttamateriaalin avulla kuin ilmakarttakuvilla, toissijaisesti, että tosiseikkoja on arvioitu virheellisesti ja että riidanalaiset oikaisut on puutteellisesti perusteltu. Kantaja väittää myös, että asetuksen (EY) N:o 445/2000 60 artiklaa on tulkittu ja sovellettu väärin, toissijaisesti, että paikalla toimitettuihin tarkastuksiin ja niiden ajankohtaan liittyviä tosiasiallisia olosuhteita on arvioitu väärin ja että oikaisun tekemiselle ei ollut oikeudellista perustaa, sillä komissio on tulkinnut kantajan mukaan väärin asetuksen (EY) N:o 2419/2001 (4) 15 artiklaa. Vielä kantaja väittää, että komissio on arvioinut väärin tosiseikkoja ja ylittänyt harkintavaltansa erityisesti oikaistessaan 10 prosentilla durumvehnästä aiheutuneita menoja.
   Kolmannessa kumoamisperusteessaan kantaja toteaa, että suhteellisuusperiaatetta on loukattu määräämällä kylvöjä koskevista 5:n ja 10:n prosentin oikaisuista, koska järjestelmä oli huomattavasti parantunut aikaisempiin vuosiin nähden ja myös komissio oli tämän havainnut.
   Neljännessä kumoamisperusteessaan, joka koskee POSEI — Aigeianmeren pienet saaret — toimenpidettä, kantaja väittää a) että asetuksen (ETY) N:o 2019/93 (5) 3 artiklan 3 kohtaa ja asetuksen (ETY) N:o 2958/93 (6) 3 artiklan 2 kohtaa on tulkittu ja sovellettu väärin Aigeianmeren pienten saarten hankintajärjestelmän valvonnan osalta, toissijaisesti, että tosiseikkoja on tulkittu väärin, koska Kreikan viranomaiset olivat toimineet asetusten mukaisesti; b) että samalla tavoin Aigeianmeren pienten saarten perunanistutuksiin ja oliivilehtoihin liittyviä tosiseikkoja on arvioitu väärin, koska maapalstojen yksilöintijärjestelmä ja rekisterit toimivat sääntöjenmukaisesti, ja joka tapauksessa kantajalle on vähäisten laiminlyöntien takia määrätty kylvöjärjestelmän oikaisuja eikä kantaja voi ymmärtää yksittäisille järjestelmille samasta syystä määrättyä toista seuraamusta, ja lopuksi c) että POSEI-toimenpidettä oikaistaessa on loukattu suhteellisuusperiaatetta.
   
      (1)  Tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27.11.1992 annettu neuvoston asetus (ETY) N:o 3508/92 (EYVL L 355, s. 1).
   
      (2)  Tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttamisesta 17.7.2000 annettu neuvoston asetus (EY) N:o 1593/2000 (EYVL L 182, s. 4).
   
      (3)  Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 26.2.2002 annettu komission asetus (EY) N:o 445/2002 (EYVL L 74, s. 1).
   
      (4)  Tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun neuvoston asetuksen (ETY) N:o 3508/92 soveltamista koskevista yksityiskohtaisista säännöistä 11.12.2001 annettu komission asetus (EY) N:o 2419/2001 (EYVL L 327, s. 11).
   
      (5)  Tiettyjä maataloustuotteita koskevista erityistoimenpiteistä Aigeianmeren pienten saarten hyväksi 19.7.1993 annettu neuvoston asetus (ETY) N:o 2019/1993 (EYVL L 184, s. 1).
   
      (6)  Neuvoston asetuksen (ETY) N:o 2019/93 soveltamista koskevista yksityiskohtaisista säännöistä tiettyjen maataloustuotteiden erityisen hankintajärjestelmän osalta 27.10.1993 annettu komission asetus (ETY) N:o 2958/93 (EYVL L 267, s. 4).